Rina lagi konsentrasi ngedham gambar sing arep diturun. Gambar umbul kuwi malang mujur digarisi saben setengah senti nganti katon kothak-kothak sapirang-pirang. Sengaja olehe nggarisi nganggo potlot lancip tipis wae. Perlune ora patia nutupi gambare. Sawise kuwi Rina banjur gawe kothak-kothak dham-dhaman uga ing buku gambare. Dibanding karo gambar sing arep diturun digawe skala 1: 6. Sauntara kuwi, Hendy sing wis rampung anggone ngedham wis kawit mau nirun gambar Samson gelut karo singa sing ana gambar umbul. Corekan lan garis gambar kang ana ing gambar umbul dipindhah ing buku gambar jumbuh karo posisine ing kothak-kothak dham-dhaman sing wis diwenehi nomer urut. Anggone nurun Hendy wis antuk 80 %. Asile wis bisa ditonton. Katon jebles. Ora nyimpang. Saliyane Hendy tlaten nurutke gambar sing diturun, dheweke pancen duwe bakat nggambar, dadi ya ora nggumunake yen asile apik.